爲癡絕和尚贊初祖達磨并馬大師畫象  其一
作者：釋居簡
朝代：宋

paragraphs: 穿耳耳未嘗穴，缺齒齒未嘗折。
北度一葦可航，西歸隻履自挈。
或謂之空劫已前中流砥柱，或謂之拈花已後金口木舌。
或曰正宗別調，又曰直指曲說，皆非吾之所謂道也。
若夫求大乘器，走十萬里，俟人作興，器豈大乘。
夙負先覺，禮聞來學。
學而知之，既遠且邈。
負是四者，吾恐五竺之鐵不足鑄此錯也。